Maroserana

Ny Maroserana na Maroseranana na Maroseraña na Marosaraña dia andriana nanjaka tao amin' ny Sakalava, izay nanangana ny Fanjakan' i Menabe sy ny Fanjakan' i Boina nitambatra ho Fanjakana Sakalava taty aoriana"Maroserana, Madagascan dynasty" (arsiva), Encyclopædia Britannica Online. 

Heverina fa Andriamisara no razambe mpanorina ny tarana-mpanjaka maroserana, ary i Andriamisara dia zanak' Andriamandazoala, izay Zafiraminia avy any amin' ny Antesaka, any amin' ny tapany atsimo-atsinanan' i Madagasikara. Nanorim-ponenana ao amin' ny faritr' i Fiherenana, izay faritra misy an' i Toliara ankehitriny, ny Maroserana, manodidina ny taonjato faha-16. Araka ny tantara koa dia avy amin' ny Maroserana ny mpanjaka tao amin' ny tanin' ny Mahafaly.

Misy loharano izay milaza fa ny tarana-mpanjaka maroserana dia mety ho avy amin' ny Kôntinanta Afrikana, avy amin' ny empira ara-barotra izay namorona ny Empiran' i Mutapa (faritra misy an' i Zimbaboe, i Zambia, i Môzambika ary i Afrika Atsimo ankehitriny)Izany empira izany dia nantsoina hoe Empiran' i Monomotapa, tao amin' ny tapany atsimo amin' i Afrika, mahafaoka an' i Zimbaboe sy Môzambika). Alexander Ives Bortolot, "Kingdoms of Madagascar: Maroserana and Merina", October 1, 2003,  metmuseum.orgBethwell A. Ogot, ed. (1999). Africa from the Sixteenth to the Eighteenth Century. p. 422. ISBN 9780852550953.. Ny loharano hafa, izay heverina ho tsy marim-pototra amin' izao fotoana izao, dia milaza fa manam-piaviana indiana ny Maroserana.

Na izany na tsy izany, dia niorim-ponenana teo amin' ny mponina teo an-toerana izy ireo ary nahazo ny toeran' ny mpitondra ara-pôlitika sy ara-pivavahana. Ny fahitana volamena tao amin' ny fasan' izy ireo dia manambara ny nisian' ny lalam-barotra tonga hatrany Zimbaboe. Ankoatra izany, nisy ny fifampiraharahany tamin' ny Eorôpeana (Pôrtogey sy Frantsay) tonga teny amin' ny morontsiraka. Nahazo tombony betsaka tamin' ny varotra nifanaovany amin' ny Eorôpeana ny Maroserana, ka nahazo basy tamin' ireo mpivarotra eorôpeana ireo izay takalon' ny andevo nalefa tany amin' ny toeram-pambolena any Maorisy sy La Réunion. Izany no nananan' ny Maroseraña fahefana.

 Jereo koa 

 Sakalava

 Mahafaly
 Mutapa

 Loharano sy fanamarihana